उत्तर प्रदेशातील ताजमहालजवळ गोळीबार, आग्रा विमानतळ उडवण्याची धमकी

राष्ट्रीय : सोमवारी सकाळी उत्तर प्रदेशातील आग्रा येथे ताजमहालजवळ झालेल्या गोळीबाराच्या घटनेमुळे गोंधळ उडाला होता. एक दिवस आधी आग्रा विमानतळ उडवून देण्याची धमकी देण्यात आली होती. या झालेल्या गोळीबारामुळे सुरक्षा व्यवस्थेवर प्रश्नचिन्ह निर्माण झाले आहे. आग्रा येथील अमरूद टीला पोलीस बॅरिकेडिंगमध्ये गोळीबाराची घटना घडली. या घटनेनंतर पर्यटक आणि स्थानिक लोकांमध्ये घबराट पसरली.

मिळालेल्या माहितीनुसार, दोन तरुण दुचाकीवरून आले. ते अमरूद टीला येथील ताजमहालच्या पश्चिमेकडील पार्किंगजवळ पोहोचले. बॅरियरजवळ पोहोचल्यानंतर त्यांनी गोळीबार केला. गोळीबार करणाऱ्या तरुणांच्या दुचाकीवर मथुराचा क्रमांक होता. गोळीचा आवाज ऐकून जवळील पर्यटकांमध्ये घबराट पसरली. दोन्ही तरुण ताजमहालच्या ५०० मीटर अंतरावर प्रवेश करण्याचा प्रयत्न करत होते. हा असा परिसर आहे जिथे कोणत्याही प्रकारच्या वाहनांना परवानगी नाही.

हेही वाचा – ‘मराठी-महाराष्ट्राच्याबाबतीत तडजोड नाही’; राज ठाकरे

गुन्हा केल्यानंतर दोन्ही आरोपी मुले घटनास्थळावरून पळून गेली. माहिती मिळताच पोलीस आणि सुरक्षा यंत्रणा सक्रिय झाल्या. पोलीस पथके सीसीटीव्ही फुटेज स्कॅन करून आरोपींची ओळख पटवण्यात व्यस्त आहेत. या आधारे त्यांना अटक करण्याची तयारी सुरू आहे. रविवारी आग्रा विमानतळ उडवून देण्याची धमकी देणारा ईमेल आला. त्यानंतर ताजमहालजवळ गोळीबार होणे ही चिंतेची बाब आहे.

या धमकीच्या ईमेलमध्ये लिहिले होते की, विमानतळाभोवती धोकादायक स्फोटकांनी भरलेल्या पिशव्या ठेवण्यात आल्या आहेत. त्यानंतर सुरक्षा अधिकाऱ्यांनी पोलीस ठाण्यात तक्रार दाखल केली. दुसऱ्या दिवशी ताजमहालजवळ झालेल्या गोळीबारामुळे प्रशासनात घबराट निर्माण झाली आहे. ताजमहालसारख्या संवेदनशील ठिकाणाजवळ अशा घटनेने आग्रा येथील सुरक्षा व्यवस्थेवर प्रश्नचिन्ह उपस्थित केले आहे. पोलिसांनी सांगितले की, हवाई गोळीबारामागील हेतू अद्याप स्पष्ट झालेला नाही. परंतु सर्व बाजूंनी तपास सुरू आहे. या नवीन घटनेमुळे सुरक्षा दलांसमोर आव्हान वाढले आहे.